Филозофски факултет

Универзитета у Београду

Чика Љубина 18-20

Београд

Изборном већу Филозофског факултета

Одлуком Изборног већа Филозофског факултета Универзитета у Београду од 03. 04. 2025. године изабрани смо у Комисију за припрему реферата о кандидатима за избор у звање ВАНРЕДНИ ПРОФЕСОР за ужу научну област ИСТОРИЈА СТАРЕ ГРЧКЕ И СТАРОГ ИСТОКА, са пуним радним временом, на одређено време од пет година.

На конкурс објављен у Огласним новинама Националне службе за запошљавање „Послови“ 16. 04. 2025. године, пријавио се један кандидат, Немања Вујчић, доктор историјских наука. Пошто смо прегледали достављену документацију, слободни смо да Изборном већу Филозофског факултета поднесемо следећи

**И З В Е Ш Т А Ј**

На расписани конкурс пријавио се један кандидат, проф. др Немања Вујчић, ванредни професор Филозофског факултета у Београду. Утврдили смо да је кандидат поднео сву потребну документацију и да испуњава услове предвиђене конкурсом.

Основни биографски подаци

Др Немања Вујчић је рођен 02. 02. 1980. године у Београду. Основну и средњу школу похађао је у Обреновцу. Основне, магистарске и докторске студије историје завршио је на Филозофском факултету у Београду. Тренутно је запослен на Одељењу за историју Филозофског факултета Универзитета у Београду, у звању ванредног професора, за ужу научну област Историја старе Грчке и Старог истока.

Основни биографски подаци, школовање и академска каријера

Др Немања Вујчић је дипломирао историју на Филозофском факултету Универзитета у Београду 2004. године, са темом о Египћанима у војсци и управи у доба Птолемеја IV и V. Магистрирао је 2007. радом о уређењу градова Јоније у доба принципата, а докторирао 2011. године на тему урбанизације и хеленизације Мале Азије у хеленистичко доба, под менторством проф. др Маријане Рицл. Био је стипендиста Министарства просвете у оквиру два истраживачка пројекта (2005–2011) и ангажован на наставним, научним и административним пословима на Катедри за историју старе Грчке и Старог истока. Од 2011. до 2014. радио је као истраживач сарадник, а од 2014. као научни сарадник на пројекту о урбаном животу у антици. У настави учествује од 2011/2012. године, а 2020. изабран је за ванредног професора на Одељењу за историју за ужу научну област ‘историја старе Грчке и Старог истока’.

НАУЧНО-ИСТРАЖИВАЧКИ РАД

Истраживачки фокус др Немање Вујчића усмерен је, генерално посматрано, на проучавање друштвених и политичких феномена античког света хеленистичке и римске епохе. Посебно се бави питањима античког ропства, проблема градског живота, историје грчких градова као аутономних политичких заједница и друштвено-политичком историјом градских институција. Посебно важну сферу његовог истраживачког рада чини античка грчка епиграфика и праћење савремене науке. Радове на наведене теме др Немања Вујчић је објављивао у већем броју домаћих и страних научних часописа и зборника радова. Учествовао је са рефератима на више међународних и националних научних скупова.

Консултујући приложену документацију, Комисија за писање реферата је утврдила да др Немања Вујчић вишеструко испуњава све законом прописане услове за избор у звање ванредног професора (поновни избор).

Од првог избора у звање ванредног професора 2020. године др Немања Вујчић је објавио четири рада у категорији М23, један рад у категорији М21 и четири радова у категорији М51. Из ове групације радова посебну пажњу заврђује студија **Trogus, Justin and the Macedonian Empire** (*Živa antika* / *Antiquité vivante* 73, 1-2 (2023), 143-160 (**М23**)). Рад испитује проблем карактеризације селеукидске државе и селеукидског империјализма у Јустиновим *Епитомама историје Помпеја Трога*, реторској парафрази у антици цењеног, али данас изгубљеног историјског дела Августовог савременика Помпеја Трога. Како се у неким сегментима Јустинове хронике Селеукиди описују као „Македонци“ (а њихова држава као „Македонско царство“), док се на другим местима среће сасвим другачија и етнички неутрална терминологија др Вујчић налази одговор на овај проблем у концепцији светске историје коју је Трог применио а Јустин преузео. Расправа **The Twenty Thousand Slaves of Thucydidus 7.27.5** (*Živa antika / Antiquité Vivante* 72 (2022), 91-100 (**М23**)). испитује контекст и могуће порекло Тукидидове тврдње (Пелопонески рат VII 27, 5) да је, после спартанског уласка у Декелеју 413. г. п.н.е., „више од двадесет хиљада“ атинских робова пребегло непријатељу. Старија историографија је углавном прихватала ову бројку као веродостојну, користећи је као полазиште за шире претпоставке о величини и социо-економском значају робовске радне снаге у Атини V века п.н.е. Новија историчари су показали много више резерве према овом податку и генерално су одбацивали наведену бројку као неосновано нагађање или чак књижевну фразу. Др Вујчић уверљивом аргументацијом показује да постоји довољно доказа, и директних и посредних, да податак треба довести у везу са Беотијом. Студија **The City of Pelion and the Illyrian War of Alexander** (*Greek, Roman and Byzantine Studies*, 61-4 (2021), 496-526 (**М21**)) бави се карактером и локацијом краткотрајног илирског рата који је Александар Велики водио крајем лета 335. г. п.н.е. негде на западним границама Македоније. У средишту истраживања је до данас неубицирано утврђено насеље под именом Пелион, које је илирски краљ Клит опседао и освојио, само да би га уништио ватром у току повлачења. У раду се нуди основна реконструкција догађаја, разматра карактер и значај овог насеља, и износи се критика неких ранијих смелих хипотеза, које су настојале да реше проблем локализације Пелиона не водећи довољно рачуна о наводима античких извора и географској и хидрографској реалности на терену.

Рад **Large Scale Slave Revolts in Ancient Greece: An Issue of Absence or an Absence of Issue?** (*Athens Journal of History* 9-3 (2023), 225-248 (**M33**)), изворно презентован на међународној конференцији *21st Annual International Conference on History & Archaeology: From Ancient to Modern* (Athens Institute for Education and Research, Атина, Грчка), говори о посвећености др Вујчића теми ропства у антици. У античкој (и светској) историји устанци робова су редак феномен. У старој Грчкој сви познати случајеви су позни и ограничених размера. Др. Вујчић у раду заступа тврдњу да је мали број робовских побуна одраз историјске стварности јер су изгледи за успех таквих подухвата били минимални, а опасности и тешкоће изузетне. На крају закључује да су зато што су услови неопходни за покретање оружаног отпора великих размера били ретки у старој Грчкој и сам феномен био редак.

Поменуте студије се темама које обрађују и методолошким приступом посебно издвајају у колегином опусу у последњих пет година и представљају важан допринос у међународној науци. Сви радови др Вујчића написани су на основу великог броја разноврсних историјских извора (наративних, археолошког материјала, а најистакнутије место у његовом истраживању имају епиграфски споменици на грчком језику) и укладу са високим научним стандардима. Карактерише их чврста и поуздана методолошка основа, темељно познавање разноврсних историјских извора и обиља модерне научне литературе публиковане на више светских језика. Квалитет ових публикација умногоме произилази из непосредног рада на историјским изворима писаним на старогрчком и латинском језику.

Педагошки рад. Делатност на унапређивању наставе и обезбеђивању научно-наставног подмлатка

Др Немања од школске 2011/2012. године Вујчић учествује у извођењу наставе из Историје старе Грчке за студенте прве године историје. Радећи са студентима на семинарским вежбањима из Историје старе Грчке, колега је настојао их уведе у свет античке историје, путем непосредног читања изворних текстова, и дискусије о њима, као и путем консултовања модерне историјске литературе. Посвећеност настави показала се и у оценама педагошког рада за школску 2021/22 год. 4,81; 2022/23: 4,84; 2023/24: 4,83; 2024/25: 4,83. Др Вујчић је посвећено држао наставу и на курсевима на мастер и докторским студијама. Био је ментор и члан комисије за одбрану мастер рада Милоша Мацана, *Четврти и Пети сиријски рат у Полибијевим Историјама*, која је одбрањена 20. 09. 2022

Др Немања Вујчић је ангажован и у раду Факултетских тела. Члан је Комисије за оцену етичности истраживања Филозофског факултета (од 2022. године) и Комисије за библиотеке Филозофског факултета (од 2024. године).

ДОПРИНОС АКАДЕМСКОЈ И ШИРОЈ ЗАЈЕДНИЦИ

Др Немања Вујчић је члан Управног одбора Друштва за античке студије Србије. Ативно учествује у организацији годишњих скупова Друштва и зборника радова који из њих проистичу. Члан је уредништва зборника *Антика и савремени свет: епистемолошки значај древних знања античких аутора и у познијој традицији. 13. међународни научни скуп, Друштво за античке студије Србије*, Београд 2021. Учествовао је и на пројекту *Човек и друштво у време кризе* (Филозофски факултет Универзитета у Београду 2020-22) из чега су простекла два рада: **Наслеђе Атинске куге 430-426. г. п.н.е. (I): анализа извора и проблем идентификације** (*Београдски историјски гласник* 13 (2022), 41-61. **М51**) и **Наслеђе Атинске куге 430-426. г. п.н.е. (II): друштвено-економске, политичке и културне последице** (*Београдски историјски гласник* 14 (2023), 25-47. **М51**)

**ЗАКЉУЧНО МИШЉЕЊЕ И ПРЕДЛОГ КОМИСИЈЕ**

Увидом у целокупну документацију, a на основу свих наведених чињеница о научноистраживачком и наставном раду, Комисија је утврдила да др Немања Вујчић испуњава све формалне и суштинске услове за избор у звање ванредног професора прописане Законом о високом образовању, Статутом Универзитета у Београду, Критеријумима за стицање звања наставника на Универзитету у Београду, Статутом Факултета и Правилником, односно Правилима о ближим условима за избор наставника и сарадника на Факултету. Својим научним радом пружио је вредан допринос студијама антике и историјске науке уопште не само у националним, већ и у међународним оквирима. Као посвећени педагог утицао је на унапређење квалитета наставе на Одељењу за историју Филозофског факултета Универзитета у Београду.

Полазећи од чињенице да су испуњени сви квантитативни услови, Комисија је слободна да предлажи Изборном већу Филозофског факултета Универзитета у Београду да проф. др Немања Вујчић буде изабран у звање ВАНРЕДНОГ ПРОФЕСОРА за ужу научну област ИСТОРИЈА СТАРЕ ГРЧКЕ И СТАРОГ ИСТОКА, са пуним радним временом, на одређено време од пет година.

У Београду, 26. 05. 2025. године

Др Данијела Стефановић, редовни професор

Филозофски факултет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Иван Јордовић, редовни професор

Филозофски факултет у Новом Саду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Мирко Обрадовић, ванредни професор

Филозофски факултет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_